Okresná prokuratúra Martin 
Vajanského nám. 1, 036 80 Martin 1

Sp. zn. : 3 Pv 21/13/5506	Martin, 2.7.2015
EEČ : 2-40-202-2015

U Z N E S E N I E

Trestná vec:	obvinený XXXXX  
Prečin:	Neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Martin
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 20.1.2014, spisová značka XXXXX, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
V presne nezistenom čase a dni v mesiaci október v roku 2012, pri lavičke pred hlavným vstupom do budovy Základnej školy na ulici XXXXX v Martine, našiel mobilný telefón červeno - čiernej farby typu XXXXX, s čínskym nápisom na jeho zadnej strane, z ktorého vybral SIM kartu, ktorá bola registrovaná v spoločnosti Orange Slovensko, a.s. a evidovaná na užívateľa XXXXX, trvale bytom XXXXX, XXXXX, vložil ju do svojho mobilného telefónu zn. Samsung S 8000 JET, XXXXX s užívateľským číslom XXXXX, a aj napriek vedomosti, že predmetná SIM karta nie je jeho, začal túto SIM kartu používať a to na účely telefonovania do rôznych sietí mobilných operátorov a na audiotextové telefónne čísla a tiež na účely dátových prenosov, SMS a MMS služieb a na neoprávnené obnovy kreditov účastníkom rôznych telefónnych čísel, čím svojim konaním spôsobil XXXXX, nar. XXXXX, trvale bytom XXXXX, XXXXX, škodu vo výške 381,78 €.

Uznesením prokurátora Okresnej prokuratúry XXXXX zo dňa 20.1.2014, spisová značka XXXXX, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Uznesením prokurátora Okresnej prokuratúry XXXXX pod sp. zn. XXXXX  z  20.01.2014, právoplatným 28.01.2014, bolo trestné stíhanie obv. XXXXX, nar. XXXXX v Martine, stíhaného pre prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 odsek 1 Trestného zákona, podmienečne zastavené a bola mu určená skúšobná doba v trvaní 12 (dvanásť) mesiacov, ktorá uplynula dňa 28.01.2015.

Z vyžiadaných podkladov z Okresného úradu XXXXX, odboru všeobecnej vnútornej správy, zo správy Obvodného oddelenia Policajného zboru v Martine - východ, ako aj z odpisu registra trestov bolo zistené, že obv. XXXXX viedol v priebehu skúšobnej doby riadny život a nedopustil sa žiadneho protiprávneho konania, ktoré by odôvodňovalo rozhodnutie o pokračovaní v trestnom stíhaní. 

Vzhľadom na uvedené, obv. XXXXX splnil všetky zákonné podmienky uvedené v ust. § 217 ods. 1 Tr. por., a preto som rozhodol tak, ako je uvedené vo výrokovej časti tohto uznesenia. 

Právoplatnosťou tohto uznesenia, tak ako to vyplýva z ust. § 217 ods. 4 Tr. por., nastávajú účinky zastavenia trestného stíhania (§ 9 ods. 1 písm. e) Tr. por.).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miloš Gero
prokurátor